b'\n_START_ARTICLE_\nAkridiinioranssi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilasa akridiinioranssi on oranssia kiteist\xc3\xa4 ainetta. Yhdiste liukenee veteen, etanoliin ja dimetyylisulfoksidiin. Akridiinioranssia k\xc3\xa4ytet\xc3\xa4\xc3\xa4n tyypillisimmin joko hydrokloridisuolana tai kaksoissuolana, josta vastaionina on kloridi ja toisena kationina sinkki. Akridiinioranssin absorptiomaksimin aallonpituus on 500\xc2\xa0nm ja yhdiste fluoresoi 526\xc2\xa0nm:n aallonpituudella. Akridiinioranssi kykenee interkalatoitumaan DNA:n kaksoiskierrerakenteessa em\xc3\xa4sten v\xc3\xa4liin.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nAkridiinioranssia valmistetaan kondensoimalla N,N-dimetyyli-1,3-diaminobentseeni\xc3\xa4 ja 3-dimetyyliaminobentsaldehydi\xc3\xa4. Toinen tapa valmistaa yhdistett\xc3\xa4 on bis(4-dimetyyliamino-2-nitrofenyyli)metaanin pelkistys sinkin avulla._NEWLINE_Akridiinioranssia k\xc3\xa4ytet\xc3\xa4\xc3\xa4n biologississa ja biokemiallisissa tutkimuksissa v\xc3\xa4rj\xc3\xa4\xc3\xa4v\xc3\xa4n\xc3\xa4 reagenssina. Sill\xc3\xa4 voidaan v\xc3\xa4rj\xc3\xa4t\xc3\xa4 muun muassa bakteerisoluja ja nukleiinihappoja. DNA:n ja v\xc3\xa4riaineen muodostama kompleksi fluoresoi vihre\xc3\xa4n\xc3\xa4 ja RNA:n ja akridiinioranssin muodostaman kompleksin fluoresenssi on punaisella aallonpituudella. T\xc3\xa4h\xc3\xa4n tarkoitukseen akridiinioranssia k\xc3\xa4ytet\xc3\xa4\xc3\xa4n muun muassa fluoresenssimikroskopiassa ja sytometriassa. Akridiinioranssi v\xc3\xa4rj\xc3\xa4\xc3\xa4 puuvillan oranssiksi.'